El a colaborat, de asemenea, cu Albert Leo Schlageter în acțiunile de rezistență/sabotaj a ocupației franco-belgiene a zonei Ruhr în 1923. A devenit "Gauleiter" adjunct pentru Ruhr în 1926. Organizația SA din Ruhr a devenit un model pentru alte regiuni. În 1930 a fost ales ca deputat în Reichstag pe lista NSDAP din Hannover-Braunschweig. În octombrie 1931 el a organizat un mare miting al membrilor SA și SS din Braunschweig (Brunswick) pentru a arăta forța lor în Germania interbelică, precum și loialitatea față de liderul lor, Adolf Hitler. Această demonstrație de forță a avut loc înainte ca Hitler să fie numit cancelar al Germaniei în ianuarie 1933. Peste 100.000 de oameni au participat la mitingul SA-"Gruppe Nord", sub conducerea lui Lutze. La miting, membrii SA l-au asigurat pe Hitler de loialitatea lor și Hitler, la rândul său, a mărit dimensiunea SA, creând 24 de noi unități "Standarten" (formațiuni paramilitare de dimensiunea unui regiment). Hitler n-a uitat niciodată această dovadă de loialitate realizată de Lutze. A fost confecționată o insignă pentru a rememora acest eveniment. Lutze a promovat în funcție și în 1933 a ajuns SA-"Obergruppenführer". În martie 1933 a fost numit șef al poliției din Hanovra și mai târziu, guvernatorul provinciei și consilier de stat.